
ΤΕΤΑΡΤΗ 25 ΝΟΕΜΒΡΗ 
 ΠΑΝΕΛΛΑΔΙΚΗ ΠΑΝΔΗΜΟΣΙΟΫΠΑΛΛΗΛΙΚΗ ΑΠΕΡΓΙΑ!
Δώστε λεφτά για μισθούς, Υγεία, στέγη και Παιδεία
Όχι για του πολέμου τα σφαγεία!
Όλοι – ες στην απεργιακή συγκέντρωση - Προπύλαια 10:30
Συναδέλφισσες-συνάδελφοι,
στις 25 του Νοέμβρη απεργούμε! Κλείνουμε τα σχολεία και βγαίνουμε μαζικά στον δρόμο! Ενώνουμε τη φωνή μας με τους εργαζόμενους σε όλο το Δημόσιο και τον ιδιωτικό τομέα, με τους γονείς, τους μαθητές και τους φοιτητές. 
Δίνουμε συνέχεια στους μεγάλους αγώνες του προηγούμενου διαστήματος, που δείχνουν τον δρόμο! Στην πανεκπαιδευτική απεργία της 21ης Οκτώβρη, στις κινητοποιήσεις μαθητών, γονιών και εκπαιδευτικών για ασφαλή σχολεία, όπως στη Γκράβα, στους αγώνες των υγειονομικών, των εργαζομένων στους δήμους και σε άλλους κλάδους του Δημοσίου.
Στη διεθνή απεργία των λιμενεργατών στις 30 Οκτώβρη, σε 113 λιμάνια, 21 χώρες και πέντε ηπείρους, με το σύνθημα «Δε δουλεύουμε για τον πόλεμο!».
Όλοι αυτοί οι αγώνες αποδεικνύουν τη δύναμη της οργάνωσης, της συλλογικής δράσης και του συντονισμού των εργαζομένων! Καμία αναμονή από νέους και παλιούς κυβερνητικούς σωτήρες. Στο δρόμο της οργάνωσης, του αγώνα και της ανατροπής της πολιτικής που μας ματώνει για τα κέρδη και τους πολέμους των λίγων βρίσκεται η ελπίδα. 
Η κατάσταση στα σχολεία και στη ζωή μας δεν πάει άλλο!
Φτάνουμε στον Δεκέμβρη και χιλιάδες κενά εξακολουθούν να υπάρχουν, ιδιαίτερα στην Ειδική Αγωγή και σε μαθήματα ειδικοτήτων. Οι εκπαιδευτικοί μετακινούνται από σχολείο σε σχολείο και τα μορφωτικά δικαιώματα των μαθητών υπονομεύονται.
Οι συγχωνεύσεις και οι συμπτύξεις τμημάτων δημιουργούν ασφυκτικές συνθήκες. Σε τάξεις με 25, 26 και 27+ μαθητές, με παιδιά που χρειάζονται πρόσθετη παιδαγωγική υποστήριξη, η εκπαιδευτική διαδικασία γίνεται ολοένα δυσκολότερη.
Η χρόνια υποχρηματοδότηση οδηγεί τα σχολεία σε οικονομική ασφυξία, που επιδεινώθηκε μετά την κατάργηση των Σχολικών Επιτροπών. Γονείς και εκπαιδευτικοί καλούνται να καλύπτουν ακόμα και βασικές λειτουργικές ανάγκες.
Τα ασυντήρητα και ακατάλληλα σχολικά κτίρια εγκυμονούν σοβαρούς κινδύνους. Τα καθημερινά περιστατικά σε όλη την Ελλάδα επιβεβαιώνουν την ανάγκη για άμεσους ελέγχους και ουσιαστικά έργα συντήρησης.
Οι μισθοί μας εξανεμίζονται από την ακρίβεια, τα ενοίκια, την ενέργεια και τις μετακινήσεις. Οι νεοδιόριστοι και οι αναπληρωτές αδυνατούν να εξασφαλίσουν ακόμα και αξιοπρεπή στέγη. Οι εκπαιδευτικοί συνεχίζουμε να μετράμε τεράστιες μισθολογικές απώλειες από την κατάργηση του 13ου και 14ου μισθού, το κλεμμένο Μισθολογικό Κλιμάκιο (Μ.Κ.) της διετίας 2016–2017 και τις αλλεπάλληλες περικοπές, που καμία κυβέρνηση μέχρι σήμερα δεν έχει αναπληρώσει.
Συνεχίζεται η εργασιακή εξουθένωση, η στοχοποίηση των εκπαιδευτικών, οι πειθαρχικές διώξεις για τη συμμετοχή σε συλλογικές αποφάσεις των σωματείων και στην απεργία – αποχή από την αξιολόγηση.
Την ίδια στιγμή η κυβέρνηση προωθεί νέες αντιεκπαιδευτικές αναδιαρθρώσεις. Με το λεγόμενο «Εθνικό Απολυτήριο» και την ενίσχυση των εξεταστικών φραγμών, μετατρέπει το Λύκειο ακόμα περισσότερο σε εξεταστικό κέντρο. Με το «πολλαπλό βιβλίο», τα Πρότυπα, Πειραματικά και Ωνάσεια σχολεία και την αντιεκπαιδευτική αξιολόγηση ενισχύει την κατηγοριοποίηση σχολείων και μαθητών, τις ανισότητες και τους ταξικούς φραγμούς.
Μας λένε ότι «δεν υπάρχουν χρήματα». Η αλήθεια είναι ότι υπάρχουν, αλλά κατευθύνονται αλλού! Την ώρα που οι ανάγκες των σχολείων και οι αυξήσεις στους μισθούς χαρακτηρίζονται δημοσιονομικά ασύμφορες, η κυβέρνηση προγραμματίζει πολεμικούς εξοπλισμούς πάνω από 25 δισ. ευρώ τα επόμενα χρόνια, ενώ δισεκατομμύρια κατευθύνονται κάθε χρόνο στις ΝΑΤΟικές ανάγκες.
Για τους μισθούς, τους διορισμούς και τα σχολικά κτίρια υπάρχουν συνεχώς περιορισμοί. Για τους πολεμικούς σχεδιασμούς και την κερδοφορία των επιχειρηματικών ομίλων οι περιορισμοί εξαφανίζονται. Αυτή είναι η πολιτική της κυβέρνησης και της ΕΕ, που θυσιάζει τις ανάγκες των πολλών για τα συμφέροντα των λίγων.
Η φλόγα των κινητοποιήσεων που έχει ανάψει σε όλη την Ευρώπη, με εκατομμύρια εργαζόμενους, μαθητές και φοιτητές στους δρόμους, επιβεβαιώνει ότι, παρά τις διαφορετικές συνθήκες, οι εργαζόμενοι αντιμετωπίζουμε τα ίδια βασικά αδιέξοδα από την πολιτική της ΕΕ και των κυβερνήσεων.
Το ερώτημα, λοιπόν, μπαίνει ακόμα πιο επιτακτικά: Θα συνεχίσουμε να κάνουμε θυσίες για τα κέρδη και τους πολέμους τους ή θα βαδίσουμε στον δρόμο του οργανωμένου, συλλογικού αγώνα, ακόμα πιο αποφασιστικά και μαζικά, διεκδικώντας όσα μας αξίζουν σε σύγκρουση με αυτή την πολιτική;
Η ένταση της πολεμικής εμπλοκής συνοδεύεται από την ένταση του αυταρχισμού και της καταστολής. Το νέο πειθαρχικό δίκαιο, οι διώξεις εκπαιδευτικών και οι κυβερνητικές προτάσεις για τη συνταγματική αναθεώρηση αποτελούν πλευρές αυτής της πολιτικής. Αρνούμαστε να γίνουμε μέρος μιας πολιτικής που θυσιάζει τις ανάγκες μας για τα συμφέροντα των λίγων. Μαζί με τους εργαζόμενους στον ιδιωτικό τομέα, τους αυτοαπασχολούμενους, τους βιοπαλαιστές αγρότες και τη νεολαία δυναμώνουμε τον κοινό αγώνα.
Σε αυτόν τον αγώνα δεν χωρά ο φασισμός, ο ρατσισμός και το μίσος. Δυναμώνουμε την δράση απέναντι στον φασισμό και το σύστημα που τον γεννά μέσα στα σχολεία, απέναντι σε κάθε προσπάθεια εκφοβισμού και στοχοποίησης μαθητών και εκπαιδευτικών. Με όπλα την ιστορική γνώση, την αλληλεγγύη και τη συλλογική δράση, δεν αφήνουμε το φασιστικό δηλητήριο να βρει χώρο στις σχολικές αίθουσες και στις γειτονιές μας. Ο φασισμός δεν χωράει στα σχολεία μας!
Η διέξοδος βρίσκεται στην οργάνωση, στη ζωντανή λειτουργία των σωματείων, στις Γενικές Συνελεύσεις, στον συντονισμό των ΕΛΜΕ και των ΣΕΠΕ, στην κοινή δράση με τους γονείς και τους μαθητές. Όχι στην αναμονή, στην ανάθεση και στη μοιρολατρία ότι «τίποτα δεν αλλάζει».
ΣΤΙΣ 25 ΝΟΕΜΒΡΗ ΑΠΕΡΓΟΥΜΕ ΚΑΙ ΔΙΕΚΔΙΚΟΥΜΕ:
· Αυξήσεις 20% στους μισθούς μας. Επαναφορά 13ου και 14ου μισθού και της μισθολογικής εξέλιξης της διετίας 2016–2017. Αφορολόγητο 12.000 ευρώ, συν 3.000 ευρώ για κάθε παιδί.
· Μέτρα ενάντια στην ακρίβεια και τη στεγαστική κρίση. Κατάργηση του ΦΠΑ στα είδη πλατιάς λαϊκής κατανάλωσης και των ειδικών φόρων στα καύσιμα. Επίδομα στέγασης, αξιοποίηση κατοικιών και ξενοδοχείων, δωρεάν μετακινήσεις για τους εκπαιδευτικούς.
· Γενναία αύξηση της κρατικής χρηματοδότησης της Εκπαίδευσης. Κάλυψη όλων των λειτουργικών αναγκών, δωρεάν ρεύμα και νερό, αφορολόγητο πετρέλαιο για τα σχολεία. Έξω οι επιχειρήσεις και οι χορηγοί.
· Άμεση κάλυψη όλων των κενών με μαζικούς μόνιμους διορισμούς. Μονιμοποίηση των αναπληρωτών. Λιγότεροι μαθητές ανά τάξη, κατάργηση των συμπτύξεων, ουσιαστική στήριξη της Ειδικής Αγωγής.
· Σύγχρονα και ασφαλή σχολεία. Ολοκληρωμένοι προσεισμικοί έλεγχοι, συντήρηση και ανέγερση σχολικών κτιρίων με κρατική ευθύνη. Δωρεάν σχολικά γεύματα για όλα τα παιδιά.
· Να σταματήσουν όλες οι διώξεις εκπαιδευτικών. Κάτω τα χέρια από το απεργιακό δικαίωμα και τη συνδικαλιστική δράση. Κατάργηση του νέου πειθαρχικού πλαισίου. Όχι στην άρση της μονιμότητας.
· Όχι στην αντιεκπαιδευτική αξιολόγηση και στην κατηγοριοποίηση των σχολείων. Όχι στο «Εθνικό Απολυτήριο» και στην ενίσχυση των εξεταστικών φραγμών. Αποκλειστικά δημόσιο και δωρεάν σχολείο για όλα τα παιδιά.
· Καμία εμπλοκή της Ελλάδας στους πολεμικούς σχεδιασμούς ΗΠΑ – ΝΑΤΟ – ΕΕ. Να κλείσουν οι αμερικανοΝΑΤΟικές βάσεις. Κανένας Έλληνας στρατιωτικός σε αποστολές εκτός συνόρων. Να σταματήσει κάθε συνεργασία με το κράτος του Ισραήλ. Λευτεριά στην Παλαιστίνη!
ΣΤΙΣ 25 ΤΟΥ ΝΟΕΜΒΡΗ ΚΛΕΙΝΟΥΜΕ ΤΑ ΣΧΟΛΕΙΑ!
ΟΛΕΣ ΚΑΙ ΟΛΟΙ ΣΤΗΝ ΑΠΕΡΓΙΑ ΚΑΙ ΣΤΙΣ ΑΠΕΡΓΙΑΚΕΣ ΣΥΓΚΕΝΤΡΩΣΕΙΣ!

ΚΑΜΙΑ ΘΥΣΙΑ ΓΙΑ ΤΑ ΚΕΡΔΗ ΚΑΙ ΤΟΥΣ ΠΟΛΕΜΟΥΣ ΤΟΥΣ!
